Op die Bangkok-lughawe word sy voorgekeer. In die harde uitgeholde voorblad van ’n boek wat sy vir ’n vriend saamgebring het Suid-Afrika toe, vind die polisie 2,7kg heroien.
Net na Vanessa se vrylating en terugkeer na Suid-Afrika het sy in ’n eksklusiewe onderhoud met Huisgenoot vertel van haar hel in die tronk, die dag toe sy haar dogter vir die eerste keer in 13 jaar gesien het en oor die man wat haar lewe weer op koers help kry het.
Twee maande lank het sy haar dogtertjie elke dag in haar arms geneem en vir haar woordprentjies van ’n sonskynland geskep – ’n land waar daar warm storte is en matrasse waarop klein dogtertjies kan slaap.
Maar snags, wanneer die tronkdeure agter Vanessa Goosen (37) toegeklap het, kon haar eie woorde haar nie troos nie en het sy die donker ure op ’n koue sementvloer omgehuil oor die kind wat sy binnekort sou moes wegstuur.
“In my kop het sy nooit alleen by die tronk uitgestap nie. Ek het nooit gedink hulle sou haar by my wegvat nie. Ek het geglo ons sou saam daar uitstap,” vertel die voormalige Mej. Suid-Afrika finalis wat 16 jaar in ’n tronk in Thailand was nadat sy met dwelms betrap is. Sy hou steeds vol sy was onskuldig, die niksvermoedende slagoffer van haar vriend van destyds wat die dwelms in haar bagasie weggesteek het.
Twee maande voor Felicia drie geword het, het Thailand se tronkbeleid verander. Gevangenes se kinders kon voortaan net tot op eenjarige ouderdom by hulle bly. Vanessa het ’n keuse gehad. Sy kon die dogtertjie wat in die tronk gebore is na familie in Suid-Afrika stuur, of andersins sou haar dogter se nuwe huis ’n weeshuis in Bangkok wees.
Vir Vanessa en Felicia, toe amper drie, was die tyd vinnig besig om min te raak. Sy moes haar kleuter voorberei op ’n vreemde land ver van die Lard-Yao-vrouegevangenis buite Bangkok – al wêreld wat sy toe geken het.
“Ek het nie die woorde gehad om aan ’n driejarige te verduidelik dat sy weggevat gaan word nie. Dat sy na ’n vreemde land moet gaan nie. Maar êrens het ek die moed gekry. Ek het haar twee maande lank elke dag vertel hoe wonderlik Suid-Afrika is.’’
’n Hartseer glimlag sprei oor haar mooi gesig. “Maar 15 minute voor sy moes gaan, het sy van plan verander. Nie ek of Melanie of Hilton het geweet wat om te doen nie. Ons was almal in trane. My hart was in twee geskeur,” vertel sy in ’n stem wat wegraak tussen haar trane."
Met drie minute oor het sy Felicia eindelik oortuig. Die driejarige was sterker as haar ma en het met droë ogies in Vanessa se betraande oë gekyk. “Sy het gesê sy sal vir my wag . . .